A németek által a világháború elején reguláris hadihajókkal, segédcirkálókkal illetve tengeralattjárókkal vívott cirkálóháború (kereskedelmi háború) eleinte nem volt kellőképpen hatékony. A Kelet-ázsiai Hajóraj támaszpontjára nem térhetett vissza, a hazaúton pedig az 1914. december 8-ai Falklandi csata során lényegében megsemmisült. A háború kitörésekor segédcirkálónak átalakított nagyméretű és gyors óceánjárók nagy szénfogyasztásuk miatt kevéssé bizonyultak alkalmasnak a cirkálóháborúban való alkalmazáshoz és 1915 tavaszára vagy megsemmisültek ("Kaiser Wilhelm der Große", "Cap Trafalgar") vagy semleges területen internáltatták magukat ("Cormoran", "Prinz Eitel Friedrich", "Kronprinz Wilhelm"). A németek a "Meteor" segédcirkálóval 1915 tavaszán első ízben vetettek be egy szokványos teherhajót aknatelepítési feladatokkal majd ezt követően cirkálóháború folytatásával. A "Meteor" sikereinek hatására a Nyílt-tengeri Flotta vezetősége úgy döntött, hogy a mintájára felszerel egy újabb teherhajót és cirkálóháború folytatására az Atlanti-óceánra küldi.